**Lo milionari**

Que toquèva ua pro bona paga. Que tribalhèva com deslinhaire en ua segària de las dunas. Mès n'èra pas d'aqueths dont s'ic pintan e s'ic jogan tot au Cafè du Congo. Que s'amassèva dab elastics los sons bilhets, dens ua bòstia de hèr deus garfes Lu.

Sonque voló lo maishant sòrt que s'amorosèssi d'ua gojatòta de Senta-Aulàdia, mès a ne vir pèc e hòu.

Atau, un dimenge que se n'anó lo nòste Andriu en çò deu pair.

— Adishatz mèste !...

— Adiu mon dròlle... e qu'ès hòrt plan pientat, uei, e rasat. E vestit, dirén un Anglés. Vas passar a la telè, o qué ?

— Nani, mèste. Mès que vorrí sonque ves demandar quaucom... Gausi pas tròp, mès vorrí ves demandar la vòsta hilha en maridatge...

— E la quau ? la petitòta o la grandòta ?

— La petitòta se vos platz. Qu'es la mèi finòta. Segur, sui pas qu'un obrèr, mès que sui valent e gualhard.

— Qu'ès, bissè, pro bròi cóishe e un bèth pire... Totun, seré plan que muishèssis quauques dinèrs. Vam convíner un ahar. Quan agis un milion, que te la balhi.

— Òc-ba ? Pàrlatz pas per arríder ?

— Çò de prometut qu'es prometut.

— E ben, vam véder aquò...

— Çò qu'èi dit qu'ic èi dit.

Lo pair se pensèva: « Risqui pas gran causa. »

Mès l'Andriu s'embarquè la setmana en seguint entà las mars de Bisa, ond i pescan petròli.

Aquí, digun de mèi hardit. E macha qui macha ! Vent, pluja, tempèsta, arrén d'aquò. Lo nòste Andriu dens l'aiga, dens los tutèths, lo hunami. Talament tant, au cap d'un an, que s'avè apielat un bròi còp de sòus. Enqüèra un an, e lo milion. Sovent, qu'espièva la fotò de la petitòta e se n'arridè... « Vas véder... » Damorè quauques mes enqüèra, e se'n tornè a las nòstas dunas, fièr, e mèi bèth gent que jamèi.

— Adara, mèste, que sui milionari. Que podetz comptar se vòletz. Qu'èi lo reluvat de la banca a la pòcha : n’èi pas panat arren.

— Pardí... pardí... praube còishe... I a pas tres mes, la petitòta que l'èi dada a un joen emplegat deu Crédit Agricole, un bròi dròlle, dab ua caravata...

L'Andriu que s'arrequilhè. Se virè de cuu. Se n'anó entà la mar. Las èrsas hadèn de las maishantas, e se vorquèvan a la mar-ananta. S'avè pres tot los sòus, tots los bilhets, e los papèrs de la banca. Dab lo gran vent de tèrra qu'ic esparegè tot.

Après, que se n'anó asseitar au pè de la duna. E que's planhó a la mar, pausa.

Après...